Polisiebeampte deur motorvenster doodgeskietFoto bloot ter illustrasie. (Argieffoto: SAPD) Misdaadtoneelkundiges het Woensdagaand ŉ toneel in Nyanga gefynkam nadat ŉ polisiebeampte in sy motor doodgeskiet is. Die voorval het in Ngulubestraat in Browns Farm plaasgevind. Volgens brig. Novella Potelwa, polisiewoordvoerder, het die 49-jarige adjudantoffisier in die rigting van die Philippi-spoorwegstasie gery toe hy deur onbekende aanvallers deur sy motorvenster doodgeskiet is. Die beampte, wat aan die spoorwegeenheid verbonde was, is op die toneel dood. Die identiteit van die oorledene sal bekend gemaak word sodra al sy naasbestaandes in kennis gestel is. ŉ Saak van moord word deur die Valke ondersoek. Enigiemand met inligting oor die skietvoorval wat die polisie in die ondersoek kan help, word versoek om Stop Misdaad by 08600 10111 te bel. Inligting wat ontvang word, sal streng vertroulik hanteer word, het Potelwa gesê.